Mõne nädala pärast 29-aastaseks saav Joshua on nüüd võitnud kõik enda 22 profimatši, neist koguni 21 nokaudiga. 39-aastasele Povetkinile oli see 34 võidu kõrvale alles teine kaotus, esimese sai ta viis aastat tagasi, kui kaotas kohtunike otsusega ukrainlasele Vladimir Klitškole.

Väljakutsuja Povetkin alustas matši väga hästi ja tabas juba esimeses raundis Joshua nina, mis hakkas veritsema, kuid seejärel lõi Joshua Povetkinil kulmu veriseks. Vastasest kümme sentimeetrit pikem Joshua hakkas rohkem domineerima neljandast raundist ning seitsmendas raundis õnnestus tal täpselt tabada paremsirgega, millele järgnes vasakhaak ja Povetkin lõi tuikuma. Venelane suutis end püsti ajada enne kui kohtunik kümneni jõudis lugeda, kuid polnud ilmselgelt löökidest veel taastunud. Joshua jõudis veel paar lööki teha, kui Povetkin pikali kukkus ja kohtunik matši lõpetas.

Anthony Joshua alistas Aleksandr Povetkini seitsmendas raundis tehnilise nokaudiga. Autor: Reuters/Scanpix

"Povetkin on väga tugev väljakutsuja, ta tõestas seda," kiitis Joshua. "Teadsin, et pean rohkem kehalööke tegema. See võinuks võtta seitse, üheksa või 12 raundi, peamine eesmärk oli võita."

Joshua peab järgmise matši Wembley staadionil tuleva aasta 13. aprillil. Kes talle siis vastaseks tuleb, pole veel teada. Läbirääkimised WBC tiitlivöö omaniku, ameeriklase Deontay Wilderiga luhtusid ja Wilder teatas laupäeval hoopis, et poksib 1. detsembril briti Tyson Furyga.

"Muidugi tahan Wilderiga poksida, oleme läbirääkimisi pidanud alates Carlos Takami matšist (Joshua alistas Takami mullu oktoobri lõpus – toim). Aga kui Wilder pole huvitatud, leidub teisi, kes on," üles Joshua. "Pole probleemi, poksin nende kõikidega."